Grindcore

Tunnused

Muusikainstrumentidest kasutatakse grindcore'i puhul heavy metal'ile tüüpilisi elektrikitarri, basskitarri ja trumme. Elektrikitarri iseloomustab kiire mäng ning kärinaefekti kasutamine koos madala häälestusega, samamoodi on kiire ka trummimäng, kus on tavaline blast beat'i kasutamine. Vokaali poolest on grindcore'ile iseloomulik, et need pole hõigatud, nagu tavaliselt hardcore pungi puhul, vaid kantud ette karjumist, urisemist, kuristamist ja röökimist omavahel segades.
Enamiks grindcore-ansamblite tekste on provokatiivsed, kutsudes üles normile mitte alluma. Nii on peamisteks teemadeks varem anarhia-punk ja USA hardcore-ansamblitelt üle võetud sotsiaalsete ja poliitiliste teemade kajastamine, alates korporatiivsest korruptsioonist ja kapitalismi kurjusest tuumasõja ohu, naiste õiguste, sotsiaalse ksenofoobia, loomade õiguste ja keskkonnahoiuni.
Muusikalise poole pealt on grind'i oluliseks tunnuseks lugude lühike kestus, mis jääb tavaliselt alla minuti. Teerajajateks selles olid Rootsi Protest Bengt 32 lugu sisaldava albumiga "In Begt We Trust" ja Napalm Deathi 1,316 sekundi pikkune "You Suffer", millele Guinnessi rekordite raamat omistab lühima loo rekordi.
Lisaks muusikalistele tunnustele iseloomustab grindcore'i ka kunstiline kujundus, mis on kas anarhiapungist mõjutatuna on kriitiline kollaaž või kujutab zombisid, vägistamist ja piinamist.

Ajalugu

Grind'i tekke juures oli oluline osa põrandaalusel kassetivahetusel ja "tee seda ise" suhtumisel (do it yourself, DIY), mille kaudu aina ekstreemsemat muusikat otsivad aktivistid sulandasid omavahel kokku USA thrash metal'i, Suurbritannia, Jugoslaavia ja Itaalia pungi Rootsis tekkinud agressiivsuse ja Jaapani hardcore'iga. Suurbritannia varajaste grind-ansamblite Heresy ja Unseen Terror liikmete poolt tuuakse mõjudena välja USA thrash- ja death metal'i ansamblid Slayer, Dark Angel, Possessed ja Death ning hardcore-ansamblid Siege, Deep Wound, Psycho Sin ja Youth Korps.
Termini grind mõtles välja Mick Harris (Napalm Death, Extreme Noise Terror), kes kasutas seda algul basskitarri heli kirjeldamiseks Swani varajastel albumitel. Kuna seda ei võetud aga korraga kasutusele, kirjeldati grindcore'i alguses väljenditega nagu death-thrashcore ja kiire death metal.

Suurbritannia grindcore

Esimeseks tõeliseks grindcore-albumiks saab pidada Napalm Deathi 1987. aastal ilmunud debüütalbumit "Scum", mis oli erinevalt teistest mõjutatud metal'ist, mitte pungist. "Scum'le" järel omandas Napalm Death veelgi Repulsioni ja Florida death metal'i mõjusid, olles rohkem tõeliselt kiire death metal kui hardcore (nimetust grindcore siis veel ei kasutatud). Samal ajal tekkis teine, rohkem hardcore'iga sarnanev grindcore (crustgrind), mille eestvedajaks oli Extreme Noise Terror ning mille mõjutajateks olid Suurbritannia Antisect, Rootsi Anti Cimex ja Soome Rattus. Tugevat mõju hilisemale grindcore'ile avaldas 1980. aastate keskel loodud Carcass, mis ekstreemset muusikat ja haiglast ideoloogiat segades lõi goregrind'i alažanri ning on sellega eeskujuks paljudele ekstreemse metal'i ansamblitele (näiteks: Exhumed, Dead Infection, General Surgery, Impaled).

USA grindcore

1990. aastate USA grindcore kujunes kolme mõju põhjal: britid Napalm Death, Carcass ja Extreme Noise Terror; teiseks ameeriklaste endi varajased grind-ansamblid Deep Wound, Siege ja Disrupt; kolmandaks death metal'i poole kalduvad Terrorizer ja Repulsion. Richard Johnsoni (Drugs of Faith) sõnul võib USA grindcore'i alusalbumiks lugeda Enemy Soili "Harmony Corruptionit", mis oli esimene laialtlevitatud grind-album. USA grind'i teise laine ansambleid (Drop Dead, Brutal Truth, Dissassociate, Assück) iseloomustab varasemast kõrgem tehniline tase ning osadel juhtudel basskitarri hülgamine. Teise laine ansamblite hulgas alanud teiste stiilidega segunemine jätkus 1990. aastate lõpus metal/noisecore'i (Deadguy, Dillinger Escape Plan, Converge), tehnilise death metal'i (Cryptopsy, Gorguts, Suffocation) ja deathcore'i ansamblite hulgas.

Muu maailm

Väljaspool Suurbritanniat ja USA-d olid mõjukad varajased grindcore-ansamblid veel Lääne-Euroopa Lärm, Rapt, Agathocles ja Fear of God; Itaalia Wretched, Impact, Negazione ja Indigesti; Kanada DOA ja The Neos; Brasiilia Olho Seco ja Jugoslaavia UBR ja Patareni. Eriti aktiivne oli Rootsi, kus tegutsesid Asocial, Mob 47, Filthy Christians ja Protest Bengt.
Eestis viljelevad grindcore'i ansamblid Anal Caves, Decease, Gas, Killemboth, Uwe Boll, Goresoerd, Cunt Carnage.

Goregrind

Dead Infectioni trummari Cyjani sõnul pole grindcore'il ja goregrind'il muusikaliselt vahet, erinevus tuleb sisse laulusõnades, kus esimene on keskendunud poliitikale ja sotsiaalsele olukorrale, samas kui teine on keskendunud kõigele haiglaslikule mis surmaga seotud. Goregrind'i eelkäijaks peetakse Suurbritannia grindcore-ansamblit Carcass, praeguste aktiivsematena võib välja tuua Romperopi, Gruesome Stuff Relishi, General Surgery, Inhumane'i ja Bile'i.

Electrogrind

Electrogrind (vahel nimetatud kui Casiogrind, nu-grind, cybergrind või false grind) erineb grindcore'ist selle poolest, et lisaks tüüpilistele instrumentidele kasutatakse trummimasinaid, süntesaatoreid või Nintendo heliefekte, jäädes stiililiselt grindcore'ile kindlaks. Electrogrind'i juured ulatuvad 1980. aastate algusse, kui Big Black kasutas oma kontsertidel ja salvestustel Roland T-66 trummimasinat, hilisemad mõjutajad on veel Old Lady Drivers oma avant garde grind'iga ja Godfles, mis tõi programmeeritud muusika ja trummimasinad metal'i konteksti. Žanri väljakujundajateks olid Agoraphobic Nosebled, mis trummimasinat kasutades tõstis lugude tempot ning hülgas seni grindcore'ile iseloomulikud tõsised laulutekstid, ja The Locust.

Deathgrind

Deathgrind on ekstreemse muusika žanr, mis segab death metal'i tehnilisuse grindcore'i intensiivsusega. Näiteid ansamblitest: Aborted, The Berzerker, Exhumed, Rotten Sound, Pig Destroyer, Origin.

Pornogrind

Pornogrind on death metal'i ja grindcore'i alažanr, mis sarnaneb goregrind'iga, kuid keskendub seksuaalsetele teemadele. Näiteid ansamblitest: Gut, Cock And Ball Torture, The Meat Shits, Waco Jesus.